KLAIPĖDOS RAJONO SAVIVALDYBĖS TARYBA

SPRENDIMAS
DĖL KLAIPĖDOS RAJONO SAVIVALDYBĖS FINANSINĖS PARAMOS
PIRMĄJĮ BŪSTĄ ĮSIGYJANČIOMS JAUNOMS ŠEIMOMS TEIKIMO
TVARKOS APRAŠO PATVIRTINIMO

2025 m. kovo 27 d. Nr. T11-125

Gargždai

Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo 6 straipsnio 15 punktu, 15 straipsnio 4 dalimi, Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymo 4 straipsnio 3 dalimi, Finansinės paskatos pirmąjį būstą įsigyjančioms jaunoms šeimoms teikimo organizavimo tvarkos aprašo, patvirtinto Lietuvos Respublikos socialinės apsaugos ir darbo ministro 2018 m. rugpjūčio 30 d. įsakymu Nr. A1-448 „Dėl finansinės paskatos pirmąjį būstą įsigyjančioms jaunoms šeimoms teikimo organizavimo tvarkos aprašo patvirtinimo“ 51 - 55 punktais, nusprendžia:

1. Patvirtinti Klaipėdos rajono savivaldybės finansinės paramos pirmąjį būstą įsigyjančioms jaunoms šeimoms teikimo tvarkos aprašą (pridedama).

2. Skelbti šį sprendimą Teisės aktų registre.

Savivaldybės meras	Bronius Markauskas

PATVIRTINTA

Klaipėdos rajono savivaldybės tarybos

2025 m. kovo 27 d. sprendimu Nr. T11-125

KLAIPĖDOS RAJONO SAVIVALDYBĖS FINANSINĖS PARAMOS PIRMĄJĮ BŪSTĄ ĮSIGYJANČIOMS JAUNOMS ŠEIMOMS TEIKIMO

TVARKOS APRAŠAS

I SKYRIUS

BENDROSIOS NUOSTATOS

1. Klaipėdos rajono savivaldybės finansinės paramos pirmąjį būstą įsigyjančioms jaunoms šeimoms teikimo tvarkos aprašas (toliau – Aprašas) nustato Klaipėdos rajono savivaldybės finansinės paramos pirmąjį būstą įsigyjančioms jaunoms šeimoms teikimo sąlygas, dydį, prašymų teikimo ir nagrinėjimo tvarką.

2. Aprašas taikomas jaunoms šeimoms, kurios siekia pasinaudoti Klaipėdos rajono savivaldybės teikiama finansine parama būsto kredito daliai apmokėti (toliau – savivaldybės finansinė parama), įsigyjant pirmąjį būstą, pasinaudojus finansine paskata pagal Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymą (toliau – Įstatymas).

3. Jauna šeima – šeima, kurioje kiekvienas iš sutuoktinių ar asmenų, sudariusių registruotos partnerystės sutartį, yra iki 36 metų, taip pat šeima, kurioje motina arba tėvas, globėjas (rūpintojas) vieni augina vieną ar daugiau vaikų arba (ir) vaiką (vaikus), kuriam (kuriems) nustatyta nuolatinė globa (rūpyba), ir yra iki 36 metų (toliau – jauna šeima), kuriai suteikta finansinė paskata pagal Įstatymą.

Kitos apraše vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos finansinės paskatos pirmąjį būstą įsigyjančioms jaunoms šeimoms įstatyme, Lietuvos Respublikos paramos būstui įsigyti ar išsinuomoti įstatyme ir kituose teisės aktuose.

4. Savivaldybės finansinė parama finansuojama iš savivaldybės biudžeto, atsižvelgiant į atitinkamų metų savivaldybės biudžeto asignavimus.

II SKYRIUS

SAVIVALDYBĖS FINANSINĖS PARAMOS TEIKIMO SĄLYGOS IR DYDIS

5. Savivaldybės finansinė parama skiriama visoms jaunoms šeimoms, kurių kiekvienas šeimos narys yra deklaravęs gyvenamąją vietą Klaipėdos rajono savivaldybėje arba įtrauktas į gyvenamosios vietos nedeklaravusių asmenų apskaitą Klaipėdos rajone Lietuvos Respublikos gyvenamosios vietos deklaravimo įstatymo nustatyta tvarka ir kurios atitinka visas šias sąlygas:

5.1. įsigyja pirmąjį būstą, pasinaudodamos finansine paskata pagal Įstatymą, ir kreipiasi ne vėliau kaip per 6 mėnesius nuo subsidijos suteikimo dienos į Klaipėdos rajono savivaldybės administraciją (toliau – savivaldybės administracija) dėl savivaldybės finansinės paramos;

5.2. nėra pasinaudojusios Savivaldybės finansine parama šio Aprašo nustatyta tvarka ir parama būstui įsigyti pagal Lietuvos Respublikos paramos būstui įsigyti ar išsinuomoti įstatymą;

5.3. prašymo dėl Savivaldybės finansinės paramos pateikimo metu atitinka jaunos šeimos apibrėžimą.

6. Savivaldybės finansinės paramos dydis jaunai šeimai – 6 procentai nuo suteikto būsto kredito sumos (maksimali būsto kredito suma – 120 000 Eur).

III SKYRIUS

PRAŠYMŲ TEIKIMO IR NAGRINĖJIMOTVARKA

7. Jauna šeima, pageidaujanti gauti Savivaldybės finansinę paramą, kreipiasi į Savivaldybės administraciją pateikdama prašymą (1 priedas), kredito davėjo dokumentą apie kredito davėjui pervestą subsidiją būsto kredito daliai apmokėti, taip pat kredito davėjo dokumentą, kuriame nurodoma sąskaita bei kita reikalinga informacija, Savivaldybei pervedant finansinę paramą įsigijus pirmąjį būstą Klaipėdos rajono savivaldybėje. Prašymą teikia tas jaunos šeimos narys (sutuoktinis arba partneris, jei partnerystė įregistruota įstatymų nustatyta tvarka, arba motina arba tėvas, arbas globėjas (rūpintojas), vieni auginantys vaiką (-us), kuriam (-iems) nustatyta nuolatinė globa (rūpyba)), kuris kreipėsi dėl finansinės paskatos pagal Įstatymą, arba jaunos šeimos įgaliotas asmuo, kuris pateikia atstovavimą ir asmens tapatybę patvirtinančius dokumentus.

8. Savivaldybės finansinė parama išmokama jaunos šeimos kredito davėjui po to, kai jauna šeima pateikia informaciją apie jai suteiktą valstybės finansinę paskatą pirmąjį būstą įsigyjančioms jaunoms šeimoms.

9. Prašymas ir papildomi dokumentai ir (ar) patvirtintos jų kopijos gali būti pateikti Socialinės paramos informacinėje sistemoje (toliau - SPIS sistemoje), tiesiogiai atvykus į Savivaldybės administraciją, atsiųsti registruotu laišku arba elektroniniu būdu, pasirašant saugiu kvalifikuotu parašu. Jeigu prašymas siunčiamas registruotu laišku, kartu teikiama patvirtinta asmens tapatybę patvirtinančio dokumento kopija.

10. Prašymai Savivaldybės administracijoje nagrinėjami laikantis eiliškumo pagal jų pateikimo datą ir laiką.

11. Savivaldybės administracija ne vėliau kaip per 10 darbo dienų nuo prašymo pateikimo dienos išnagrinėja gautą prašymą ir ne vėliau kaip per 5 dienas nuo sprendimo priėmimo dienos prašyme nurodytu būdu informuoja pareiškėją apie jaunai šeimai paskirtą Savivaldybės finansinę paramą (2 priedas) arba apie jaunos šeimos įrašymą į Savivaldybės finansinės paramos laukiančiųjų sąrašą, kai yra panaudoti visi tų metų Savivaldybės biudžeto asignavimai finansinei paramai teikti.

12. Jaunų šeimų, kurios įrašytos į Savivaldybės finansinės paramos laukiančiųjų sąrašą, prašymai, laikantis eiliškumo, pakartotinai nagrinėjami kitais kalendoriniais metais, jeigu jauna šeima neprarado teisės į finansinę paskatą pagal Įstatymą.

13. Sprendimą dėl Savivaldybės finansinės paramos priima savivaldybės administracijos direktorius.

IV SKYRIUS

JAUNŲ ŠEIMŲ PAREIGOS IR SAVIVALDYBĖS FINANSINĖS PARAMOS GRĄŽINIMO ATVEJAI

14. Jauna šeima, pageidaujanti gauti Savivaldybės finansinę paramą, įsipareigoja:

14.1. pateikti visą ir teisingą informaciją, įrodančią jaunos šeimos teisę pasinaudoti Savivaldybės finansine parama;

14.2. pirmuosius 5 metus nuo nuosavybės teisės į būstą, kurį įsigijo pagal Įstatymą, įregistravimo VĮ Registrų centro Nekilnojamojo turto registre dienos, deklaruoti gyvenamąją vietą Klaipėdos rajono savivaldybės teritorijoje;

14.3. per Aprašo 14.2 papunktyje nustatytą laikotarpį bent vienam jaunos šeimos sutuoktiniui ar asmeniui, sudariusiam registruotos partnerystės sutartį, išvykus gyventi į kitos savivaldybės teritoriją ar kitą valstybę, kuri tampa jo (jų) deklaruota gyvenamąja vieta, kaip tai apibrėžta Lietuvos Respublikos gyvenamosios vietos deklaravimo įstatyme, per mėnesį apie tai informuoti Savivaldybės administraciją.

15. Jauna šeima privalo grąžinti Savivaldybės finansinę paramą, jeigu:

15.1. pateikė neteisingus duomenis Savivaldybės finansinei paramai gauti;

15.2. paaiškėja, kad privalo grąžinti finansinę paskatą, suteiktą pagal Įstatymą;

15.3. nesilaikė Aprašo 14.2 papunktyje nustatyto įsipareigojimo. Ši sąlyga nėra taikoma jaunai šeimai nutraukus santuoką (įregistruotos partnerystės sutartį), jeigu vienas iš buvusių sutuoktinių (partnerių) lieka gyventi įsigytame būste;

15.4. nustačius Aprašo 14.3 papunktyje nurodytas aplinkybes.

16. Savivaldybės administracija raštu informuoja pareiškėją apie Aprašo 15 punkte nustatytas aplinkybes ir apie tai, kad šių aplinkybių pagrindu privalo grąžinti Savivaldybės finansinę paramą į Savivaldybės administracijos nurodytą banko sąskaitą per 30 kalendorinių dienų nuo šios informacijos gavimo dienos.

17. Kai jauna šeima neturi galimybės grąžinti suteiktos Savivaldybės finansinės paramos iš karto, gali suteiktą Savivaldybės finansinę paramą grąžinti dalimis, pateikdama Savivaldybės administracijai laisvos formos prašymą, kuriame nurodo ne ilgesnį kaip 12 mėnesių grąžinimo terminą, per kurį bus grąžinta išmokėta Savivaldybės finansinė parama. Sprendimą dėl Savivaldybės finansinės paramos grąžinimo dalimis per 15 darbo dienų nuo jaunos šeimos prašymo užregistravimo Klaipėdos rajono savivaldybės administracijos dokumentų valdymo sistemoje priima Savivaldybės administracijos direktorius. Apie priimtą sprendimą jauna šeima informuojama raštu ne vėliau kaip per 5 darbo dienas nuo sprendimo priėmimo dienos.

V SKYRIUS

BAIGIAMOSIOS NUOSTATOS

18. Apraše neaptarti klausimai dėl Savivaldybės finansinės paramos sprendžiami vadovaujantis Lietuvos Respublikos civiliniu kodeksu, Įstatymu, Lietuvos Respublikos paramos būstui įsigyti ar išsinuomoti įstatymu ir kitais teisės aktais.

19. Ginčai dėl Savivaldybės finansinės paramos sprendžiami Lietuvos Respublikos teisės aktų nustatyta tvarka.

20. Lėšos jaunoms šeimoms einamaisiais metais gali būti skirstomos tol, kol baigiasi numatytos lėšos patvirtintame Savivaldybės biudžete.

21. Asmens duomenys tvarkomi, vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, Aprašu ir kitais teisės aktais, reglamentuojančiais asmens duomenų apsaugą ir tvarkymą

22. Aprašas gali būti keičiamas ir papildomas Savivaldybės tarybos sprendimu.

__________________________